সুরাপ্রেমীদের জন্য সুখবর! কমছে বিয়ারের দাম? দেখুন বিরাট আপডেট

ওয়েব ডেস্ক: রাজস্ব বৃদ্ধির লক্ষ্যে মদ নীতিতে বড় পরিবর্তন আনল পশ্চিমবঙ্গ সরকার (West Bengal Government)। চলতি বছরের ১ ডিসেম্বর থেকে বিয়ার (Beer) বাদে অন্যান্য মদ্য পানীয়ের উপর ২ থেকে ৪ শতাংশ শুল্ক বৃদ্ধি কার্যকর হতে চলেছে। তবে বিয়ারের উপর কর অপরিবর্তিত রাখার সিদ্ধান্তকে স্বাগত জানিয়েছে ব্রুয়ার্স অ্যাসোসিয়েশন অব ইন্ডিয়া (Brewers Association of India)। নতুন এক্সাইস রিস্ট্রাকচারিংয়ের ফলে বিয়ারের উপর শুল্ক অপরিবর্তিত বলে জানা গিয়েছে।

ব্রুয়ার্স অ্যাসোসিয়েশন অব ইন্ডিয়ার মতে, স্পিরিটে সামান্য শুল্কবৃদ্ধির ফলে বিয়ার সেগমেন্ট স্থিতিশীল থাকবে। পাশাপাশি এর ফলে কম অ্যালকোহলযুক্ত পানীয়ের দিকে মানুষের ঝোঁক বৃদ্ধির জন্য সরকারের এই সিদ্ধান্ত গুরুত্বপূর্ণ। সংস্থার হিসেব, এই নতুন কাঠামোর ফলে বছরে অতিরিক্ত ৬০০ থেকে ৭০০ কোটি টাকার রাজস্ব আসতে পারে, যা সম্প্রতি জিএসটি হ্রাসের ফলে রাজ্যের প্রায় ৫০০ কোটি টাকার ঘাটতি পূরণে সহায়তা করবে।

আরও পড়ুন: অবৈধ কয়লা কারবারে যুক্ত! বাড়িতে তল্লাশি অভিযানে ইডি

ব্রুয়ার্স অ্যাসোসিয়েশন অব ইন্ডিয়ার ডিরেক্টর জেনারেল বিনোদ গিরি জানান, “বিয়ার ইতিমধ্যেই প্রকৃত অর্থে স্পিরিটের চেয়ে ৩৫ শতাংশ বেশি করের আওতায় পড়ে। বিশ্বজুড়ে কম অ্যালকোহলযুক্ত পণ্যে সরকারের শুল্কহার কম রাখা হয় জনস্বাস্থ্যের স্বার্থে। তাই বিয়ারের উপর অতিরিক্ত কর না বাড়ানো একটি সুচিন্তিত সিদ্ধান্ত।”

ভারতের অন্যান্য রাজ্য, যেমন মহারাষ্ট্র, অসম ও মেঘালয় একই ধরনের নীতি গ্রহণ করে ইতিবাচক ফল পেয়েছে। মহারাষ্ট্র স্পিরিটে ৫০ শতাংশ শুল্ক বাড়ালেও বিয়ার অপরিবর্তিত রাখায় তাদের রাজস্ব বেড়েছে ১৬ শতাংশ। ব্রুয়ার্স অ্যাসোসিয়েশন অব ইন্ডিয়ার দাবি, এই সুষম নীতি রাজস্ব বৃদ্ধির পাশাপাশি জনস্বাস্থ্য রক্ষায়ও কার্যকর ভূমিকা পালন করবে।